作者:王琚
標題:奉答燕公
內容:郡遠途且艱，宜悲良自得。胡為心獨爾，惠好在南國。亦既清顏披，冏然良願克。與君蘭時會，群物如藻飾。煙景惜歡賞，雲山起翰墨。接藝奇思微，偶談玄言直。永日不知倦，逾旬猶謂亟。如何酌離尊，移棹巴城側。浦口勞長望，舟中獨太息。疾風吹飛帆，倏忽南與北。目盡不復見，懷哉無終極。唯當衡峰上，遙辨湖水色。